אבא - Papa ,Tata מחווה

שם המשפחה איתו נולדתי היה מנשקו או מנשק. כילדה הרגשתי מאד מובכת להיקרא בשם זה. המורים לא הגו אותו נכון והילדים צחקו. בגיל 16 הלכתי למשרד הפנים וביקשתי להחליף את השם. הפקידים היו בהלם ואמרו: "ילדה חכי עד גיל 18, או שתבואי עם הורייך". העדפתי לחכות. כל פעם שנתבקשתי לענות מהו מוצאי חם גופי עלה ופני האדימו.

לראשונה בגרמניה השתחררתי מהתסביך. בחורף 1997 קיבלתי מילגה ושהיתי בעיר רנדסבורג בצפון גרמניה. זה היה אחד החורפים הקשים. קר ואפל. באחד מימי נובמבר המדכאים צדו עיני מודעה על ערב ריקוד ומוסיקה מן הבלקן. החלטתי ללכת. זו היתה חוויה שגרמה לי לצמרמורת. הרגשתי חיבור מיידי למוסיקה. זו היתה מוסיקה אותה ניסה אבי להשמיע לי ואני סירבתי להאזין לה. בתום המופע קניתי שתי קלטות, אחת הענקתי לאבי והשנייה לעצמי. מאז אני עונה בקלילות לשאלה מהיכן הגיעו הורי .

אבי, שהיה ידוע בכינויו סייקה, נולד בטקוץ‘ ובשנת 1948 עלה לישראל. הוא היה במקצועו טכנאי שיניים ופעמים רבות ריחם על הפציינטים שלו ולא גבה מהם כסף. **הוא נהג להגיד לי: „הם מסכנים, אין להם כסף“. אתה לא שירות סוציאלי עניתי לו. הוא היה זמין תמיד- בלילה, ביום, בשבתות ובחגים. היתה לו הרבה חמלה לאנשים. היה קשה לשכנע אותו לקבל את התמורה המגיעה לו על העבודה האיכותית שעשה. את כספו הגדול קיוה להרויח בהגרלת הלוטו, דבר שהיה נאיבי.**

**אני חוויתי את אבי כאדם מאד אנושי, צנוע, רגיש, רחב לב, משעשע עם חוש הומור. הוא היה עדין וביישן. היו לו אמירות פילוסופיות מאד חכמות. לעיתים היה גם אימפולסיבי. הוא אהב את החיים על אף שידע סבל רב מילדותו.**

**זהות, מולדת, שורשים, שפה ואינטגרציה.**

**אלו הנושאים המתורגמים לשפה ויזואלית ומתאחדים למיצב הכולל צילומים, אוביקטים, ציורים, קולאז‘ים, אסמבלאזי‘ם. כלי עבודה שסייקה השאיר עוברים תהליך טרנספורמטיבי.**

**תערוכה זו היא מחווה לאבי ומוקדשת באהבה גדולה לאימי היקרה שתיבדל לחיים ארוכים וטובים.**

**כמו כן תערוכה זו היא גם מחווה לפשטות, צניעות ואנושיות.**

**ענת מנור 2015**

**amshir2003@yahoo.de**